1. ปัจจัยความเสี่ยง

1.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทฯ ประกอบธุรกิจในลักษณะผู้ผลิตสินค้าชุดชั้นในสตรี และมีลูกค้ารายใหญ่ 1 ราย ดังนี้

ลูกค้ารายใหญ่ภายในประเทศ 1 ราย คือ บริษัท ไอ.ซี.ซี. อินเตอร์เนชั่นแนล จำกัด (มหาชน)
ซึ่งเป็นผู้จัดจำหน่าย ภายในประเทศ มียอดสั่งซื้อสินค้าคิดเป็นอัตราร้อยละ 51.15
ของยอดขายของบริษัทฯ ผู้จัดจำหน่ายรายนี้สามารถทำหน้าที่ได้อย่างมีประสิทธิผล
ทั้งมีความสัมพันธ์อันดีกับห้างสรรพสินค้า หากบริษัทฯ
สูญเสียผู้จัดจำหน่ายรายนี้ไปอาจส่งผลกระทบต่อประสิทธิภาพในการกระจายสินค้าในระยะต้นจนกว่าจะหาผู้จัดจำหน่ายรายใหม่ได้
(อันจะส่งผลกระทบต่อยอดขายและกำไรในที่สุด) อย่างไรก็ตาม ด้วยสัมพันธภาพที่แน่นแฟ้นมากว่า
30 ปี ประกอบกับกว่าร้อยละ 30
ของรายได้ของผู้จัดจำหน่ายรายนี้มาจากการจัดจำหน่ายสินค้าให้แก่บริษัทฯ
โอกาสที่จะเกิดการบอกเลิกสัญญาจึงน่าจะเกิดขึ้นได้ยาก

1.2 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก WACOAL CORPORATION
เป็น ด้านหลัก ถึงกว่าร้อยละ 68.37 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตาม จากการที่กลุ่ม WACOAL CORPORATION ถือครองหุ้นกว่าร้อยละ 33.61
ของหุ้นทั้งหมดของบริษัทฯ การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี
การบอกเลิกสัญญาหรือโอกาสที่จะไม่ได้รับการต่ออายุสัญญาออกไปจึงน่าจะไม่เกิดขึ้น
และนอกจากการผลิตสินค้าภายใต้เครื่องหมายการค้ารับอนุญาตดังกล่าว บริษัทฯ
มีการผลิตสินค้าภายใต้เครื่องหมายการค้าของตนเองด้วยเช่นกัน

1.3 สภาพคล่องของหุ้น

เนื่องจากจำนวนหุ้นของบริษัทฯ มีไม่มากนัก
และผู้ถือหุ้นส่วนใหญ่ถือเป็นการลงทุนในระยะยาวมากกว่าการ เก็งกำไร
นักลงทุนจึงอาจเห็นว่าสภาพคล่องของการซื้อขายหุ้นของบริษัทฯ มีไม่มากนัก

1.4 การพึ่งพิงผู้ถือหุ้นรายใหญ่ในด้านการจัดจำหน่าย

บริษัทฯ จำหน่ายสินค้าภายในประเทศโดยผ่านบริษัท ไอ.ซี.ซี. อินเตอร์เนชั่นแนล จำกัด (มหาชน)
ซึ่งเป็นบริษัทในเครือสหพัฒน์ และได้จำหน่ายสินค้าไปยังต่างประเทศโดยผ่านบริษัทในกลุ่ม WACOAL
CORPORATION ที่มีอยู่ในประเทศญี่ปุ่น สหรัฐอเมริกา และไต้หวัน เป็นหลัก แต่ในขณะเดียวกัน
บริษัทฯ เองก็เป็นผู้ผลิตสินค้ารายใหญ่ของผู้จัดจำหน่ายดังกล่าว ประกอบกับการที่บริษัทฯ
ได้ใช้ความพยายามในการพัฒนาคุณภาพรวมทั้งรูปแบบของสินค้า เพิ่มขีดความสามารถในการแข่งขัน
วางทิศทางในการดำเนินงานและวางตำแหน่งของงานไว้ในฐานะของ CHAIN VALUE
ที่หาผู้อื่นทดแทนได้ยาก การพึ่งพิงดังกล่าวจึงไม่จัดเป็นความเสี่ยงสูงสำหรับบริษัทฯ

1.5 การซื้อขายสินค้าจากบริษัทในกลุ่มสหพัฒน์

บริษัทฯ ดำเนินธุรกิจผลิตเสื้อผ้าสินค้าสำเร็จรูป โดยมีการซื้อวัตถุดิบและขายสินค้าสำเร็จรูป
ให้แก่บริษัทในเครือสหพัฒน์ หากดูเพียงนี้จะเห็นว่าบริษัทฯ
มีความเสี่ยงด้านการดำรงอยู่ของกิจการหากมีการเปลี่ยนแปลงผู้ถือหุ้นจากกลุ่มสหพัฒน์
เนื่องจากอาจไม่ให้ความสำคัญกับการซื้อขายสินค้าของบริษัทฯ เท่าที่ควร

อย่างไรก็ดี การเกาะเกี่ยวเชื่อมโยง โดยการถือหุ้นระหว่างกัน
นอกจากจะเป็นเครื่องมือในการสร้างอุตสาหกรรมที่เกี่ยวข้อง
อันนำมาซึ่งความแข็งแกร่งและลึก-กว้างในทางธุรกิจ
ยังถือเป็นการประสานประโยชน์ร่วมกันอย่างมั่นคง

1.6 การแข่งขันกันเองในกลุ่มสหพัฒน์

แม้กลุ่มสหพัฒน์มีการผลิต–แข่งขันกับบริษัทและมีการจัดจำหน่ายผ่านบริษัทจำหน่ายรายเดียวกันก็ตาม
บริษัทฯ มีความเป็นอิสระในนโยบายการทำการค้าโดยสิ้นเชิงจากบริษัท สหพัฒนาอินเตอร์โฮลดิ้ง
จำกัด (มหาชน) และ WACOAL CORPORATION
การแข่งขันภายในกลุ่มสหพัฒน์ถือเป็นเครื่องเสริมสร้างศักยภาพให้แก่ธุรกิจของแต่ละกิจการที่จะต้องสร้าง
CORE COMPETENCY ในธุรกิจที่ตนชำนาญ เชี่ยวชาญ มิใช่การผูกขาดตัดตอน

1.7 การที่บริษัทจัดจำหน่าย จัดจำหน่ายสินค้าชนิดเดียวกันกับสินค้าของบริษัทฯ

บริษัทฯ จัดจำหน่ายสินค้าผ่านบริษัท ไอ.ซี.ซี. อินเตอร์เนชั่นแนล จำกัด (มหาชน)
มีการจำหน่ายสินค้าชุดชั้นในสตรี ซึ่งเป็นสินค้าชนิดเดียวกันกับบริษัทฯ แต่สินค้าของบริษัทฯ ต่าง
CONCEPT และมุ่งกลุ่มลูกค้าต่างจาก BRAND NAME อื่น
การทับซ้อนกันมีน้อยมากจนไม่เป็นประเด็นสำคัญ

1.8 ความเสี่ยงจากอัตราแลกเปลี่ยน

บริษัทฯ มีการดำรงสินทรัพย์ในรูปเงินตราต่างประเทศ
ซึ่งเกิดจากการขายสินค้าในรูปเงินตราต่างประเทศได้มากกว่าจำนวนเงินตราต่างประเทศที่ต้องจ่ายออกไป
และแม้บริษัทฯ ไม่มีเงินกู้ยืมในรูปเงินตราต่างประเทศที่จะต้องจ่ายเงินคืน บริษัทฯ
ก็ยังคงมีความเสี่ยงที่อาจเกิดขึ้นจากการที่อัตราแลกเปลี่ยนจะเปลี่ยนแปลงไป

1.9 โครงสร้างการถือหุ้นในบริษัท

บริษัทฯ
มีการลงทุนในกิจการของบริษัทในกลุ่มและมีการถือหุ้นไขว้กันหรือย้อนกลับระหว่างบริษัทในกลุ่ม
ซึ่งบุคคลทั่วไปอาจมองว่า โครงสร้างการถือหุ้นระหว่างบริษัทในกลุ่มไม่ชัดเจน
ยากต่อการพิจารณาว่าบริษัทฯ
มีการถือหุ้นในบริษัทที่ลงทุนและมีอำนาจในการควบคุมกิจการดังกล่าวที่แท้จริงอย่างไร

โดยข้อเท็จจริงแล้ว การลงทุนของบริษัทฯ
เป็นไปในลักษณะของการร่วมลงทุนในธุรกิจที่เกี่ยวเนื่องและเป็นประโยชน์ต่อบริษัทฯ (SUPPLY
CHAIN) และมีการลงทุนในหลายประเภทธุรกิจเพื่อกระจายความเสี่ยง (DISVERSIFICATION)
ทั้งนี้อำนาจในการบริหารและตัดสินใจขึ้นอยู่กับคณะกรรมการของแต่ละบริษัทอย่างเป็นอิสระ บริษัทฯ
ไม่มีอำนาจในการควบคุมกิจการดังกล่าว

บริษัทฯ ได้รับผลประโยชน์จากการลงทุนในรูปของความมั่นคงในด้านของแหล่งวัตถุดิบ , สินค้า ,
บริการ , KNOW - HOW และเงินปันผลหากผลประกอบการของบริษัทนั้นดี
กรณีกิจการที่ลงทุนมีผลขาดทุน บริษัทฯ
ก็มีการตั้งค่าเผื่อการด้อยค่าในเงินลงทุนดังที่ปรากฏในงบกำไรขาดทุน
ดังนั้นโครงสร้างการถือหุ้นดังกล่าวจึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯ
ต่างจากที่รับรู้ในงบการเงิน